শেষ পর্যন্ত বিশ্ববিদ্যালয়ের ডিগ্রি নেওয়ার জন্য তিনি শিক্ষাজীবন অব্যাহত রাখলেন না। বিশ্ববিদ্যালয়ের লাইব্রেরিতে পত্রিকা পড়ার সময় বিমানবাহিনীতে অফিসার নেওয়ার বিজ্ঞাপন পড়লেন। ভাবলেন, পরিসংখ্যান বিভাগ থেকে অনার্স পাস না করে চাকরিতে ঢুকলে বাবার খারাপ আর্থিক অবস্থান সুরাহা করা যাবে। মামার সঙ্গে কথা বললেন। বাবাও জানালেন, বিমানবাহিনীতে অফিসার হতে পারলে ভালোই হবে। পরিবারের কাছ থেকে সম্মতি পেয়ে জাহাঙ্গীর বিজ্ঞাপনের পরিপ্রেক্ষিতে আবেদন করেন। বিমানবাহিনীর সব ধরনের পরীক্ষায় পাস করলেন। চূড়ান্ত মেডিকেল পরীক্ষার জন্য নির্বাচিত হলেন। কিন্তু ডান চোখের সমস্যার কারণে বাদ পড়ে গেলেন।